钦定古今图书集成/明伦汇编/氏族典/第429卷 > 赵玭
## 钦定古今图书集成/明伦汇编/氏族典/第429卷 > 赵玭

按《宋史赵玭传》：“玭，澶州人。家富于财。晋天福中，以纳
粟助边用，补集贤小史，调濮州司户参军。会契丹构
难，秦帅何重建献地于蜀，孟知祥署高彦俦秦州节
度，成为支郡，因署玭秦成阶等州观察判官。周显德
初，玭以城归世宗，授郢州刺史，历汝、密、泽三州刺史。
建隆中，入为宗正卿。乾德初，出为秦州刺史。二年，改”
左监门卫大将军，判三司。玭狂躁悻直，多忤上旨，太
祖颇优容之。尝廉得宰相赵普私市秦、陇大木事，潜
以奏白，然惧普知，因称足疾，求解职。六年，诣阙纳所
授告命，诏勒归私第。逾年，伺普入朝马前，扬言其短。
上闻之，召玭及普于便殿，面质其事，玭大言诋普。王
溥等奏玭诬罔大臣，上令御史鞫于殿庭，普为营救，
得宽其罚，黜为汝州牙校。太平兴国三年，卒。